Ainara Eusebio | Yinyang
L’esport: vet aquí la meva passió. Per això quan vaig acabar d’estudiar medicina tradicional xinesa i em vaig començar a plantejar en què em volia especialitzar, no em va costar gens decidir-me. Porto 17 anys jugant a bàsquet, també faig BTT o senderisme, sempre m’he envoltat d’esportistes i, com a conseqüència, he vist patir moltes lesions. Hi havia de fer alguna cosa, i ho vaig veure clar amb un dels meus primers pacients, en Jordi.
En Jordi, jugador de bàsquet de 27 anys, va venir a la consulta amb un esquinç al turmell. El repòs i els antiinflamatoris el van ajudar en una primera fase, però seguia amb dolor. Quan intentava córrer això li impedia fer qualsevol canvi de ritme i aviat havia de parar. A ell li encanta l’esport i el necessita per alliberar-se i sentir-se bé tant físicament com mentalment. Per tant, li calia una solució per poder seguir jugant a bàsquet al més aviat possible.
El tractament va ser amb acupuntura i moxibustió, complementat amb exercicis per fer a casa. Amb la primera i la segona sessió ja hi va haver una millora significativa: va poder recuperar certs moviments i va poder reprendre els entrenaments. Les dues següents sessions van servir per reforçar-li el turmell i que no recaigués. Després del tractament, en Jordi va poder tornar a jugar partits de bàsquet i a gaudir de l’esport.
El cas d’en Jordi em va motivar a seguir estudiant medicina xinesa esportiva i a indagar sobre la prevenció i el tractament de lesions i la millora del rendiment. M’he format amb mestres com la Yuki Itaya, que fa servir el sistema MTest del Dr. Mukaino, o amb en Ricardo Cordovilla, amb qui he après l’acupuntura del Dr. Tan i l’acupuntura Tung.
La meva intenció és ajudar els esportistes a evitar lesions, a recuperar-se’n ràpidament quan en pateixen i a poder tornar a fer esport al més aviat possible, millorant la mobilitat articular i mobilitzant líquids per reduir la inflamació i eliminar tensions.